CELEX: 32016D0714
Language: et
Date: 2016-05-11 00:00:00
Title: Komisjoni rakendusotsus (EL) 2016/714, 11. mai 2016, Euroopa Parlamendi ja nõukogu määruse (EL) nr 528/2012 artikli 55 lõike 1 kohaselt biotsiidide VectoBacWG ja Aqua-K-Othrine turul kättesaadavaks tegemist ja kasutamist käsitleva Madalmaade võetud meetme kehtivuse pikendamise kohta (teatavaks tehtud numbri C(2016) 2682 all)

13.5.2016   
            
            
               ET
            
            
               Euroopa Liidu Teataja
            
            
               L 125/14
            
         KOMISJONI RAKENDUSOTSUS (EL) 2016/714,
   11. mai 2016,
   Euroopa Parlamendi ja nõukogu määruse (EL) nr 528/2012 artikli 55 lõike 1 kohaselt biotsiidide VectoBacWG ja Aqua-K-Othrine turul kättesaadavaks tegemist ja kasutamist käsitleva Madalmaade võetud meetme kehtivuse pikendamise kohta
   
      
         (teatavaks tehtud numbri C(2016) 2682 all)
      
   
   (Ainult hollandikeelne tekst on autentne)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist (1) (edaspidi „määrus“), eriti selle artikli 55 lõiget 1,
   ning arvestades järgmist:
   
               (1)
            
            
               Madalmaad võtsid 7. oktoobril 2015 määruse artikli 55 lõike 1 esimese lõigu kohaselt vastu otsuse anda ajavahemikuks kuni 1. novembrini 2015 ajutine luba biotsiidide VectoBacWG ja Aqua-K-Othrine turul kättesaadavaks tegemiseks ja kasutamiseks, et sertifitseeritud ettevõtjad saaksid teha invasiivsete eksootiliste sääskede Aedes albopictus ja Aedes japonicus (edaspidi „sääsed“) vastsete ja täiskasvanud isendite tõrjet. Sääsehooaja lõppemise tõttu ei olnud põhjust seda luba talvehooaja jooksul jätkata. Vastavalt määruse artikli 55 lõike 1 teisele lõigule teavitasid Madalmaad viivitamata komisjoni ja teisi liikmesriike kõnealusest meetmest ja selle põhjendusest.
            
         
               (2)
            
            
               Biotsiid VectoBacWG sisaldab toimeainena Bacillus thuringiensis subsp. israelensis serotüübi H14 tüve AM65-52 (edaspidi „Bacillus thuringiensis israelensis“) ja Aqua-K-Othrine sisaldab toimeainena deltametriini; mõlemaid kasutatakse määruse V lisas määratletud tooteliiki 18 kuuluvates toodetes. Madalmaade esitatud teabe kohaselt oli ajutine meede vajalik rahvatervise kaitsmiseks, sest need sääsed, mida leiti Madalmaades rehvidega kauplevate ettevõtjate ruumides, kalmistutel ja aiamaadel, võivad olla vektoriks troopiliste haiguste Chikungunya viiruspalavik ja denguepalavik puhul. Võimalikku levikut tuleks ennetada nii palju ja nii kiiresti kui võimalik.
            
         
               (3)
            
            
               12. jaanuaril 2016 sai komisjon Madalmaadelt taotluse võtta vastu otsus, et meetme kehtivust võib pikendada vastavalt määruse artikli 55 lõike 1 kolmandale lõigule. Taotlus lähtus murest, et vastasel juhul ei ole Madalmaades alternatiivseid tooteid nakkust levitavate sääskede tõrjeks 1. aprillil 2016, mil on oodata uue sääsehooaja algust.
            
         
               (4)
            
            
               Toimeaineid Bacillus thuringiensis israelensis't ja deltametriini (EÜ nr 258–256-6, CASi nr 52918-63–5) on määruse artikli 89 kohaselt hinnatud sellise tööprogrammi raames, mille eesmärk on kõigi selliste toimeainete süstemaatiline läbivaatamine, mis olid turul juba enne 2000. aasta 14. maid.
            
         
               (5)
            
            
               Pärast mõlema toimeaine heakskiitmist esitati määruse artikli 89 lõike 3 teise lõigu kohaselt taotlused VectoBacWG ja Aqua-K-Othrine esmakordse loa saamiseks vastavalt Kreekas ja Prantsusmaal, ning neid taotlusi alles hinnatakse. Määruse artikli 33 kohased taotlused sooviga vastastikuseks järjestikuseks tunnustamiseks Madalmaades esitatakse eeldatavasti niipea, kui Kreeka ja Prantsusmaa on oma load andnud.
            
         
               (6)
            
            
               Haiguste ennetamise ja tõrje Euroopa keskus kinnitab, et eelkõige inimtegevusest tingitud sääskede ülemaailmse leviku hüppelisest suurenemisest võib kujuneda tõsine terviseoht.
            
         
               (7)
            
            
               Sel ajal kui Madalmaades oodatakse biotsiididele VectoBacWG ja Aqua-K-Othrine määruse artikli 33 kohaselt antavat luba, on asjakohane lubada Madalmaade Kuningriigil pikendada ajutise meetme kehtivust perioodiks, mis ei ületa 550 päeva.
            
         
               (8)
            
            
               Käesoleva otsusega ettenähtud meetmed on kooskõlas alalise biotsiidikomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Määruse (EL) nr 528/2012 artikli 55 lõike 1 kohaselt võivad Madalmaad pikendada kokku kuni 550 päevani meedet, millega lubatakse turul kättesaadavaks teha ja kasutada toimeainet Bacillus thuringiensis israelensis sisaldavat biotsiidi VectoBacWG ja toimeainet deltametriini sisaldavat biotsiidi Aqua-K-Othrine (EÜ nr 258–256-6, CASi nr 52918-63–5) määruse V lisas määratletud tooteliiki 18 (insektitsiidid, akaritsiidid ja tooted muude lülijalgsete tõrjeks) kuuluvates toodetes nakkust levitavate sääskede tõrjeks.
   Artikkel 2
   Artiklis 1 osutatud meetme võtmisel peavad Madalmaad tagama, et kõnealuseid tooteid kasutavad üksnes sertifitseeritud ettevõtjad pädeva asutuse järelevalve all.
   Artikkel 3
   Käesolev otsus on adresseeritud Madalmaade Kuningriigile.
   
      Brüssel, 11. mai 2016
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  ELT L 167, 27.6.2012, lk 1.